Petar Grašo

**Petar Grašo** (Split, 19. 3. 1976), hrvatski pjevač, tekstopisac, kompozitor i kantautor.

## Biografija
Petar Grašo je sin nekadašnjeg košarkaša KK Splita Zorana Graše. Glazbom se bavi od djetinjstva, a sa 16 godina napisao je pjesmu "Boginja", s kojom je Oliver Dragojević nastupio na Dori 1995. godine i osvojio 2. mjesto. Uz "Boginju", na Oliverovom albumu *Vrime* iz 1995. našla se još jedna Grašina pjesma, "Vrime Božje", što ga etablira kao jednog od najtalentiranijih mladih autora. Za Doris Dragović mladi je glazbenik napisao pjesmu "Da si tu", a istodobno počinje samostalnu karijeru. S pjesmom "Trebam nekoga" kao debitant premoćno pobjeđuje na Zadarfestu 1996. Na istom festivalu Oliver s njegovom pjesmom "Gore si ti" osvaja prvu nagradu stručnog žirija te postaje iznimno popularan. Pjesma "Trebam nekoga" s kojom je preko 12 tjedana bio na prvom mjestu nacionalne top liste ujedno je i početak razdoblja u kojem će se Grašo potvrditi kao jedan od najuspješnijih pop autora i pjevača mlađe generacije.

Novostečenu popularnost nastavlja hitom "Idi" s Dore 1997. gdje osvaja 2. mjesto. Započinje suradnju s Tončijem i Vjekoslavom Huljić te s njihovom pjesmom "Ne boli me" pobjeđuje iste godine na Melodijama hrvatskog Jadrana. Na tom će festivalu uspješno nastupiti još nekoliko puta te 2000. godine odnijeti još jednu pobjedu s autorskom pjesmom "Sve nas manje ima tu". Njegov album prvijenac naziva *Mjesec iznad oblaka* koji je izdan krajem 1997. godine i prodan je u 110.000 primjeraka.

Grašina pjesma "Ljubav sve pozlati" pojavila se 1997. u dugometražnom crtanom filmu *[[Čudnovate zgode šegrta Hlapića (1997)|Čudnovate zgode šegrta Hlapića]]*. Na Dori 1998. pobjeđuje Danijela Martinović s Grašinom pjesmom "Neka mi ne svane". Na Eurosongu 1998. pjesma je zauzela visoko 5. mjesto, a na izboru najbolje pjesme Eurovizije svih vremena koji je održan povodom 50. obljetnice Eurosonga pjesma "Neka mi ne svane" osvaja visoko 7. mjesto.

Potkraj 1999. godine izlazi Grašin drugi album *Utorak* na kojem s hit singlovima "Utorak" , "Ko nam brani", "Ljubav jedne žene" te "Nevista" ponovno osvaja top ljestvice te postiže platinastu nakladu u Hrvatskoj. Istim albumom postiže veliki uspjeh u susjednim državama, naročito Sloveniji gdje album *Utorak* dostiže osmerostruku zlatnu nakladu (preko 40.000 prodanih primjeraka) što je u Sloveniji do danas najveća tiraža jednog hrvatskog muškog izvođača.

Grašin treći album naziva *Šporke riči* izlazi 2003. godine i također je dostigao zlatne naklade u Hrvatskoj, kao i  Sloveniji te Srbiji. Od pjesama na albumu posebno se ističu pjesme "Jedina" , "Sad te se samo rijetko sjetim" (duet s A. Dedićem) te "Vera od suvog zlata" s kojom iste godine osvaja Grand Prix na Splitskom festivalu.

Godine 2011. gostuje kao pjevač uz producenta Gorana Bregovića i kompozitora Tonćija Huljića u world music projektu naziva Tonči Huljić & Madre Badessa band, s kojim je snimio album *[[Ka hashish]]*. Godine 2014. nakon dužeg perioda stanke vraća se samostalno i nastupa na Splitskom festivalu s pjesmom "Uvik isti". Petar Grašo iznimno veliku popularnost također uživa u Hrvatskoj susjednim zemljama, posebice u Sloveniji i Srbiji i Makedoniji. Osim glazbom, bavi se i ugostiteljstvom.

## Diskografija

### Albumi
* 1997.: *Mjesec iznad oblaka*
* 1999.: *Utorak*
* 2003.: *Šporke riči*
* 2007.: *Best of Petar Grašo: Uvertira 1995. - 2005.*
* 2011.: (s Tončem Huljićem & bendom Madre Badessa) *[[Ka hashish]]*

## Izvori

## Vanjske veze
* Službene stranice Petra Graše